title: 73/146/EEZ: Direktiva Vijeća od 21. svibnja 1973. o izmjeni Direktive Vijeća od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari

text:
               13/Sv. 021

               HR

               Službeni list Europske unije

               8

         31973L0146

               L 167/1

               SLUŽBENI LIST EUROPSKE UNIJE

               21.05.1973.

      DIREKTIVA VIJEĆA

   od 21. svibnja 1973.
   o izmjeni Direktive Vijeća od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari
   (73/146/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 100.,
   uzimajući u obzir prijedlog Komisije,
   uzimajući u obzir mišljenje Skupštine,
   uzimajući u obzir mišljenje Gospodarskog i socijalnog odbora,
   budući da se člankom 2. Direktive Vijeća od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari (1), kako je zadnje izmijenjena Direktivom od 22. ožujka 1971. (2), zapaljive tekućine razvrstavaju prema plamištu; budući da trenutačno ne postoji specifikacija metoda koje se koriste za određivanje plamišta, čini se uputnim usvojiti iste metode analize koje su već utvrđene međunarodnim sporazumima o prijevozu opasne robe;
   budući da je zbog tehničkog napretka tehničke zahtjeve utvrđene u direktivama o opasnim tvarima i pripravcima nužno hitno prilagoditi; budući da radi lakšeg uvođenja potrebnih mjera treba uspostaviti sustav koji osigurava tijesnu suradnju između država članica i Komisije putem Odbora za prilagodbu, u svjetlu tehničkog napretka, direktiva o uklanjanju tehničkih prepreka trgovini opasnim tvarima i pripravcima;
   budući da Prilog I. Direktivi Vijeća od 27. lipnja 1967. sadrži popis opasnih tvari razvrstanih prema atomskom broju elementa koji je najvažniji za određivanje njihovih svojstava, i metoda označivanja svake tvari u obliku upute na priloge II., III. i IV.;
   budući da je pregledom popisa opasnih tvari utvrđeno da ga je potrebno prilagoditi u svjetlu najnovijih znanstvenih i tehničkih spoznaja; nadalje, budući da su kemijske formule ili oznake nekoliko opasnih tvari netočno navedene; budući da stoga taj popis treba ispraviti;
   budući da se čini potrebnim priložiti popis s opisom određenih uključenih rizika,
   DONIJELO JE OVU DIREKTIVU:
   Članak 1.
   Direktiva Vijeća od 27. lipnja 1967. mijenja se u skladu s niže navedenim člancima.
   Članak 2.
   U tekstu na talijanskom jeziku riječi „punto di scintilla” zamjenjuju se riječima „punto di infiammabilitá”.
   Članak 3.
   Članak 2. dopunjuje se sljedećim podstavkom:

      „3.   Plamište zapaljivih tekućih tvari i pripravaka, koje se spominje u podstavku 2. točkama (c) i (d), utvrđuje se prema metodama i pomoću uređaja utvrđenih u Prilogu V.”

   Članak 4.
   Članak 6. dopunjuje se sljedećim podstavkom:

      „4.   Međutim, u razdoblju od tri godine od priopćenja o ovoj Direktivi i iznimno od odredbi ovog članka, Danska, Irska i Ujedinjena Kraljevina na svojem području mogu dopustiti stavljanje na tržište onih opasnih tvari čije je pakiranje i označivanje u skladu s uvjetima na snazi na njihovom području na datum pristupanja.”

   Članak 5.
   Članku 8. dodaju se niže navedeni članci:

      „Članak 8.a
      Izmjene potrebne za prilagodbu priloga tehničkom napretku donose se u skladu s postupkom utvrđenim u članku 8. točki (c).
      Članak 8.b
      1.   Za prilagodbu tehničkom napretku direktiva za uklanjanje tehničkih prepreka trgovini u sektoru opasnih tvari i pripravaka osniva se odbor, u daljnjem tekstu «Odbor», koji se sastoji od predstavnika država članica kojima predsjeda predstavnik Komisije.
      2.   Odbor donosi svoje interne propise.
      Članak 8.c
      1.   U slučaju upućivanja na određeni postupak utvrđen u ovom članku, takav predmet Odboru prosljeđuje predsjednik, bilo na vlastitu inicijativu ili na zahtjev predstavnika države članice.
      2.   Predstavnik Komisije dostavlja nacrt mjera koje Odbor treba poduzeti. Odbor izražava svoje mišljenje o tom nacrtu u roku koji je naveo predsjednik u svjetlu hitnosti predmeta o kojem se radi. Za donošenje odluke dovoljna je većina od 41 glasa, s tim da su glasovi država članica ponderirani kao što je utvrđeno u članku 148. podstavku 2. Ugovora. Predsjednik ne glasuje.

                  3.

                              (a)

                              Komisija usvaja predviđene mjere ako su u skladu s mišljenjem Odbora.

                              (b)

                              Ako predviđene mjere Odbor nije odobrio, ili u nedostatku mišljenja, Komisija bez odlaganja Vijeću dostavlja prijedlog mjera koje treba poduzeti. Vijeće o tome odlučuje kvalificiranom većinom.

                              (c)

                              Ako u roku od 3 mjeseca nakon što je predmet podnesen Vijeću ono ne donese odluku, Komisija usvaja predložene mjere.”

   Članak 6.
   Prilozi od I. do IV. zamjenjuju se novim prilozima od I. do IV. kako se prilažu ovoj Direktivi.
   Članak 7.
   Umeće se Prilog V., kako se prilaže ovoj Direktivi.
   Ovaj se Prilog odnosi na norme i metode koje su na snazi na datum priopćenja ove Direktive državama članicama.
   Članak 8.
   1.   Države članice donose odredbe potrebne za usklađivanje s Direktivom u razdoblju od šest mjeseci od dana priopćenja o ovoj Direktivi i o tome odmah obavješćuju Komisiju.
   2.   Države članice osiguravaju da se interne pravne odredbe koje donesu u području na koje se odnosi ova Direktiva dostave Komisiji.
   Članak 9.
   Ova je Direktiva upućena državama članicama.

      Sastavljeno u Bruxellesu 21. svibnja 1973.

            Za Vijeće

            Predsjednik

         E. GLINNE

      (1)  SL 196, 16.8.1967., str. 1.

      (2)  SL L 74, 29.3.1971., str. 15.
   PRILOG I.
   Vidjeti Uredbu (EU) br. 1272/2008 Europskog parlamenta i Vijeća (SL L 353, 31.12.2008., str. 1.) i Direktivu Komisije 2009/2/EZ (SL L 11, 16.1.2009., str. 6.).
   PRILOG II.
   Vidjeti Direktivu Vijeća 2006/102/EZ (SL L 363, 20.12.2006., str. 241.).
   PRILOG III.
   Vidjeti Direktivu Vijeća 2006/102/EZ (SL L 363, 20.12.2006., str. 241.).
   PRILOG IV.
   Vidjeti Direktivu Vijeća 2006/102/EZ (SL L 363, 20.12.2006., str. 241.).
   PRILOG V.
   Vidjeti Uredbu Vijeća (EZ) br. 440/2008 (SL L 142, 31.5.2008., str. 1.) i Uredbu Komisije (EU) br. 1152/2010 (SL L 324, 9.12.2010., str. 13.).


title: Direktiva Komisije 93/51/EEZ od 24. lipnja 1993. kojom se utvrđuju pravila o kretanju određenog bilja, biljnih proizvoda ili drugih predmeta kroz zaštićeno područje i o kretanju takvog bilja, biljnih proizvoda ili drugih predmeta koji potječu iz takvog zaštićenog područja i kreću se unutar njega

text:
               03/Sv. 002

               HR

               Službeni list Europske unije

               10

         31993L0051

               L 205/24

               SLUŽBENI LIST EUROPSKE UNIJE

               24.06.1993.

      DIREKTIVA KOMISIJE 93/51/EEZ
   od 24. lipnja 1993.
   kojom se utvrđuju pravila o kretanju određenog bilja, biljnih proizvoda ili drugih predmeta kroz zaštićeno područje i o kretanju takvog bilja, biljnih proizvoda ili drugih predmeta koji potječu iz takvog zaštićenog područja i kreću se unutar njega
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Direktivu Vijeća 77/93/EEZ od 21. prosinca 1976. o zaštitnim mjerama za sprečavanje unošenja u Zajednicu organizama štetnih za bilje ili biljne proizvode i za sprečavanje njihovog širenja u Zajednici (1), kako je zadnje izmijenjena Direktivom Komisije 93/19/EEZ (2), a posebno njezin članak 6. stavak 7. prvu i drugu alineju,
   budući da primjena sustava biljnog zdravstva Zajednice u Zajednici kao području bez unutarnjih granica obuhvaća priznavanje „zaštićenih područja” uspostavljenih za određeno bilje, biljne proizvode ili druge predmete, u odnosu na jedan ili više štetnih organizama;
   budući da u skladu s odredbama Direktive 77/93/EEZ, koja je na snazi od 1. lipnja 1993., bilje, biljne proizvode i druge predmete navedene u Prilogu V. dijelu A odjeljku II. nije dozvoljeno unositi u određeno zaštićeno područje ili ih premještati unutar njega, osim ako njima, njihovoj ambalaži ili vozilima koja ih prevoze nije priložena biljna putovnica koja važi za takvo područje i službeno je izdana u skladu s odredbama članka 10. stavka 1. navedene Direktive; budući da se ove odredbe ne primjenjuju ako su ispunjena određena jamstva u pogledu kretanja bilja, biljnih proizvoda ili drugih predmeta kroz zaštićeno područje uspostavljeno za navedeno bilje, biljne proizvode ili druge predmete u odnosu na jedan ili više štetnih organizama; i budući da ove odredbe mogu biti ispunjene manje strogim uvjetima od onih propisanih u članku 6. stavku 4. navedene Direktive za takvo bilje, biljne proizvode ili druge predmete koji potječu iz takvog zaštićenog područja i kreću se unutar njega;
   budući da se u nedostatku općenito prihvaćenih jamstava ona trebaju propisati, uzimajući u obzir tipične uvjete uz koje se navedeno kretanje odvija, kako bi se osigurala zadovoljavajuća zdravstvena zaštita bilja;
   budući da su mjere predviđene ovom Direktivom u skladu s mišljenjem Stalnog odbora za zdravlje bilja,
   DONIJELA JE OVU DIREKTIVU:
   Članak 1.
   1.   Države članice osiguravaju da uvjeti propisani u stavku 2. budu ispunjeni kada se bilje, biljni proizvodi ili drugi predmeti popisani u Prilogu V. dijelu A odjeljku II. Direktive 77/93/EEZ, koji potječu izvan zaštićenog područja uspostavljenog za navedeno bilje, biljne proizvode ili druge predmete u pogledu jednog ili više štetnih organizama, u skladu s člankom 2. stavkom 1. točkom (h) Direktive 77/93/EEZ, kreću kroz takvo područje do konačnog odredišta izvan zaštićenog područja, a nemaju važeću biljnu putovnicu za to područje.
   2.   Potrebno je ispuniti sljedeće uvjete:

               (a)

               korištena ambalaža ili, prema potrebi, vozila kojima se prevozi bilje, biljni proizvodi ili drugi predmeti iz stavka 1. moraju biti čisti i bez štetnih organizama iz stavka 1. i takvih svojstva da nema rizika od širenja štetnih organizama;

               (b)

               odmah nakon pakiranja, ambalaža ili, prema potrebi, vozila kojima se prevozi navedeno bilje, biljni proizvodi ili drugi predmeti, zatvaraju se sukladno strogim standardima biljnog zdravstva, kako bi se osiguralo da nema rizika od širenja štetnih organizama u odgovarajuće zaštićeno područje, da istovjetnost ostane nepromijenjena i ispuni zahtjeve odgovornih službenih tijela iz Direktive 77/93/EEZ i da ambalaža i vozila ostanu zatvoreni tijekom prijevoza preko određenog zaštićenog područja;

               (c)

               bilju, biljnim proizvodima ili drugim predmetima iz stavka 1. mora biti priložena isprava koja se uobičajeno koristi u trgovačkom prometu, koja ukazuje da navedeni proizvodi potječu izvan određenog zaštićenog područja i imaju odredište izvan određenog zaštićenog područja.

         3.   Ako se tijekom službene provjere organizirane u skladu s člankom 11. stavkom 7. Direktive 77/93/EEZ i provedene na mjestu unutar određenog područja ustanovi da uvjeti propisani člankom 1. stavkom 2. nisu ispunjeni, odmah se poduzimaju, prema potrebi, i ne dovodeći u pitanje mjere koje se poduzimaju ako bilje, biljni proizvodi ili drugi predmeti ne ispunjavaju uvjete propisanim u Direktivi 77/93/EEZ, sljedeće službene mjere:

               —

               pečaćenje ambalaže,

               —

               prijevoz bilja, biljnih proizvoda ili drugih predmeta, pod službenim nadzorom, do odredišta izvan određenog zaštićenog područja.

         Članak 2.
   1.   Države članice propisuju da se blaži uvjeti primjenjuju na ono bilje, biljne proizvode ili druge predmete popisane u Prilogu V. dijelu A odjeljku II. Direktive 77/93/EEZ, koji potječu iz zaštićenog područja uspostavljenog za navedeno bilje, biljne proizvode ili druge predmete u odnosu na jedan ili više štetnih organizama i koji se kreću unutar tog područja.
   2.   U smislu stavka 1. primjenjuje se sljedeća manje stroga mjera: službenim pregledima iz članka 6. stavka 4. navedene Direktive može se udovoljiti ispunjenjem uvjeta utvrđenih Direktivom 92/70/EEZ od 30. srpnja 1992. kojom se utvrđuju detaljna pravila za istraživanja koja se obavljaju u svrhu priznavanja zaštićenih područja u Zajednici (3).
   Članak 3.
   1.   Države članice donose zakone i druge propise potrebne za usklađivanje s ovom Direktivom do datuma propisanog člankom 3. stavkom 1. Direktive Vijeća 91/683/EEZ (4) One o tome odmah obavješćuju Komisiju.
   Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   2.   Države članice Komisiji bez odgode dostavljaju sve odredbe domaćeg prava koje donesu u području na koje se odnosi ova Direktiva. Komisija o tome obavješćuje druge države članice.
   Članak 4.
   Ova je Direktiva upućena državama članicama.

      Sastavljeno u Bruxellesu 24. lipnja 1993.

            Za Komisiju

         René STEICHEN

            Član Komisije

      (1)  SL L 26, 31.1.1977., str. 20.

      (2)  SL L 96, 22.4.1993., str. 33.

      (3)  SL L 250, 29.8.1992., str. 37.

      (4)  SL L 376, 31.12.1991., str. 29.


title: Direktiva Komisije 2009/98/EZ od 4. kolovoza 2009. o izmjeni Direktive 98/8/EZ Europskog parlamenta i Vijeća radi uvrštenja borovog oksida kao aktivne tvari u njezin Prilog I.  Tekst značajan za EGP

text:
                  03/Sv. 69

                  HR

                  Službeni list Europske unije

                  136

            32009L0098

                  L 203/58

                  SLUŽBENI LIST EUROPSKE UNIJE

            DIREKTIVA KOMISIJE 2009/98/EZ
      od 4. kolovoza 2009.
      o izmjeni Direktive 98/8/EZ Europskog parlamenta i Vijeća radi uvrštenja borovog oksida kao aktivne tvari u njezin Prilog I.
      (Tekst značajan za EGP)
      KOMISIJA EUROPSKIH ZAJEDNICA,
      uzimajući u obzir Ugovor o osnivanju Europske zajednice,
      uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno njezin članak 16. stavak 2. drugi podstavak,
      budući da:

                  (1)

                  Uredbom Komisije (EZ) br. 1451/2007 od 4. prosinca 2007. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (2) utvrđen je popis aktivnih tvari koje treba ocijeniti s obzirom na njihovo moguće uvrštenje u prilog I., I.A ili I.B Direktivi 98/8/EZ. Taj popis uključuje borov oksid.

                  (2)

                  Na temelju Uredbe (EZ) br. 1451/2007, borov oksid ocijenjen je u skladu s člankom 11. stavkom 2. Direktive 98/8/EZ o korištenju pripravka 8, sredstva za zaštitu drva, kako je utvrđeno u Prilogu V. Direktivi 98/8/EZ.

                  (3)

                  Državom članicom izvjestiteljicom imenovana je Nizozemska koja je izvješće nadležnog tijela zajedno s preporukom podnijela Komisiji 7. srpnja 2006. u skladu s člankom 14. stavcima 4. i 6. Uredbe (EZ) br. 1451/2007.

                  (4)

                  Izvješće nadležnog tijela pregledale su države članice i Komisija. U skladu s člankom 15. stavkom 4. Uredbe (EZ) br. 1451/2007, nalazi tog pregleda uneseni su u izvješće o ocjeni u okviru Stalnog odbora za biocidne pripravke 20. veljače 2009.

                  (5)

                  Iz provedenih ispitivanja proizlazi da se za biocidne pripravke koji se koriste kao sredstva za zaštitu drva i sadrže borov oksid može očekivati da će udovoljavati zahtjevima utvrđenim u članku 5. Direktive 98/8/EZ. Stoga je primjereno uvrstiti borov oksid u Prilog I. kako bi se osiguralo da se dozvole za biocidne pripravke koji se koriste kao sredstva za zaštitu drva i sadrže borov oksid u svim državama članicama mogu odobriti, izmijeniti ili poništiti u skladu s člankom 16. stavkom 3. Direktive 98/8/EZ.

                  (6)

                  Međutim, neprihvatljivi rizici utvrđeni su kod in situ tretiranja drveta na otvorenom prostoru i kod tretiranog drveta koje je izloženo atmosferilijama. Stoga, dozvole za te uporabe mogu biti odobrene samo ako se dostave podaci koji dokazuju da se pripravci mogu koristiti bez neprihvatljivih rizika za okoliš.

                  (7)

                  Na razini Zajednice nisu ocijenjene sve moguće uporabe. Stoga je primjereno da države članice ocijene one rizike za ekosustave i populacije koji nisu reprezentativno proučeni u ocjeni rizika na razini Zajednice, a da prilikom izdavanja dozvola za pripravke osiguraju poduzimanje odgovarajućih mjera ili postavljanje posebnih uvjeta kako bi se utvrđeni rizici ublažili do prihvatljive razine.

                  (8)

                  U svjetlu nalaza izvješća o ocjeni, za pripravke koji sadrže borov oksid i koriste se kao sredstva za zaštitu drva primjereno je zahtijevati primjenu mjera za ublažavanje rizika na razini izdavanja dozvola za pripravke. Odgovarajuće mjere treba poduzeti posebno za zaštitu tla i akvatičkih ekosustava budući da su tijekom ocjenjivanja utvrđeni neprihvatljivi rizici za te ekosustave. Ako utvrđeni rizik za profesionalne i industrijske korisnike nije moguće smanjiti drugim sredstvima, pripravke treba upotrebljavati s odgovarajućom zaštitnom opremom.

                  (9)

                  Bitno je da se odredbe ove Direktive primjenjuju istodobno u svim državama članicama kako bi se na tržištu osiguralo jednako postupanje s biocidnim pripravcima koji sadrže aktivnu tvar borov oksid te isto tako olakšalo pravilno funkcioniranje tržišta biocidnih pripravaka općenito.

                  (10)

                  Prije uvrštenja aktivne tvari u Prilog I., državama članicama i zainteresiranim stranama treba osigurati razuman vremenski rok kako bi im se omogućila priprema za udovoljavanje novim zahtjevima koje to uvrštenje donosi i kako bi se osiguralo da podnositelji zahtjeva koji su pripremili dokumentaciju mogu u potpunosti iskoristiti desetogodišnje razdoblje zaštite podataka koje, u skladu s člankom 12. stavkom 1. točkom (c) podtočkom ii. Direktive 98/8/EZ, počinje od dana uvrštenja.

                  (11)

                  Nakon uvrštenja, državama članicama treba omogućiti razuman rok za provedbu članka 16. stavka 3. Direktive 98/8/EZ, a posebno za odobravanje, izmjenu ili poništenje dozvola za biocidne pripravke u vrsti pripravka 8 koji sadrže borov oksid kako bi osigurale njihovu usklađenost s Direktivom 98/8/EZ.

                  (12)

                  Direktivu 98/8/EZ stoga treba na odgovarajući način izmijeniti.

                  (13)

                  Mjere predviđene u ovoj Direktivi u skladu su s mišljenjem Stalnog odbora za biocidne pripravke,

            DONIJELA JE OVU DIREKTIVU:
      Članak 1.
      Prilog I. Direktivi 98/8/EZ mijenja se u skladu s Prilogom ovoj Direktivi.
      Članak 2.
      1.   Države članice najkasnije do 31. kolovoza 2010. donose i objavljuju zakone i druge propise potrebne za usklađivanje s ovom Direktivom.
      One te odredbe primjenjuju od 1. rujna 2011.
      Kad države članice donose ove odredbe, one sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
      2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
      Članak 3.
      Ova Direktiva stupa na snagu dvadesetog dana od dana objave u Službenom listu Europske unije.
      Članak 4.
      Ova je Direktiva upućena državama članicama.

         Sastavljeno u Bruxellesu 4. kolovoza 2009.

               Za Komisiju

            Stavros DIMAS

               Član Komisije

         (1)  SL L 123, 24.4.1998., str. 1.

         (2)  SL L 325, 11.12.2007., str. 3.

         PRILOG
         U Prilog I. Direktivi 98/8/EZ umeće se sljedeći unos „Br. 23”:

                        Br.

                        Opći naziv

                        Naziv IUPAC
                        Identifikacijske oznake

                        Najmanja čistoća aktivne tvari u biocidnom pripravku koji se stavlja na tržište

                        Datum uvrštenja

                        Rok za usklađivanje s člankom 16. stavkom 3.
                        (osim za pripravke koji sadrže više od jedne aktivne tvari, za koje je krajnji rok za usklađivanje s člankom 16. stavkom 3. utvrđen u posljednjoj odluci o uvrštenju koja se odnosi na dotičnu aktivnu tvar)

                        Datum isteka uvrštenja

                        Vrsta pripravka

                        Posebne odredbe (*)

                        „23.

                        Borov oksid

                        Diborov trioksid
                        EZ br.: 215-125-8
                        CAS br.: 1303-86-2

                        975  g/kg

                        1. rujna 2011.

                        31. kolovoza 2013.

                        31. kolovoza 2021.

                        8

                        Prilikom ocjene zahtjeva za izdavanje dozvole za pripravak u skladu s člankom 5. i Prilogom VI., države članice ocjenjuju, ako je to relevantno za pojedini pripravak, populacije koje bi mogle biti izložene pripravku i scenarije uporabe ili izloženosti koji nisu reprezentativno proučeni u ocjeni rizika na razini Zajednice.
                        Kod izdavanja dozvole za pripravak, države članice ocjenjuju rizik, a zatim osiguravaju poduzimanje odgovarajućih mjera ili postavljanje posebnih uvjeta za ublažavanje utvrđenih rizika.
                        Dozvola za pripravak može se izdati samo ako se u zahtjevu dokaže da je rizik moguće smanjiti na prihvatljivu razinu.
                        Države članice osiguravaju da dozvole podliježu sljedećim uvjetima:

                                    1.

                                    Ako se u zahtjevu za izdavanje dozvole za pripravak ne može dokazati da je rizik za industrijske i/ili profesionalne korisnike moguće smanjiti na prihvatljivu razinu drugim sredstvima, pripravci za koje je izdana dozvola za industrijsku i profesionalnu uporabu moraju se upotrebljavati s odgovarajućom osobnom zaštitnom opremom.

                                    2.

                                    U pogledu utvrđenih rizika za tlo i akvatičke ekosustave, dozvole za pripravke odobravaju se za in situ tretiranje drveta na otvorenom prostoru ili za drvo koje će biti izloženo atmosferilijama samo ako se dostave podaci koji dokazuju da će proizvod udovoljavati zahtjevima članka 5. i Priloga VI., prema potrebi, primjenom odgovarajućih mjera za ublažavanje rizika. Posebno, na oznakama i/ili sigurnosnim listovima za pripravke odobrene za industrijsku uporabu navodi se da svježe tretirano drvo nakon tretiranja mora biti uskladišteno na zaštićenom mjestu i/ili na nepromočivoj tvrdoj podlozi kako bi se spriječili izravni gubici u tlo ili vodu i da moguće gubitke obvezno treba prikupiti za ponovnu uporabu ili odlaganje.”

            (*)  Za provedbu općih načela Priloga VI., sadržaj i zaključci izvješća o ocjeni nalaze se na internetskoj stranici Komisije: http://ec.europa.eu/comm/environment/biocides/index.htm


title: Direktiva Komisije 2008/83/EZ od 13. kolovoza 2008. o izmjeni Direktive 2003/91/EZ o utvrđivanju provedbenih mjera za potrebe primjene članka 7. Direktive Vijeća 2002/55/EZ u pogledu minimalnih karakteristika koje se moraju obuhvatiti pregledom i minimalnih uvjeta za pregled nekih sorti vrsta povrća  Tekst značajan za EGP

text:
               03/Sv. 57

               HR

               Službeni list Europske unije

               124

         32008L0083

               L 219/55

               SLUŽBENI LIST EUROPSKE UNIJE

         DIREKTIVA KOMISIJE 2008/83/EZ
   od 13. kolovoza 2008.
   o izmjeni Direktive 2003/91/EZ o utvrđivanju provedbenih mjera za potrebe primjene članka 7. Direktive Vijeća 2002/55/EZ u pogledu minimalnih karakteristika koje se moraju obuhvatiti pregledom i minimalnih uvjeta za pregled nekih sorti vrsta povrća
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 2002/55/EZ od 13. lipnja 2002. o stavljanju na tržište sjemena povrća (1), a posebno njezin članak 7. stavak 2. točke (a) i (b),
   budući da:

               (1)

               Direktiva Komisije 2003/91/EZ (2) donesena je kako bi se osiguralo da su sorte koje države članice uvrštavaju u svoje nacionalne kataloge usklađene sa smjernicama koje utvrđuje Ured Zajednice za biljnu raznolikost (CPVO) u pogledu minimalnih karakteristika koje se moraju obuhvatiti pregledom i minimalnih uvjeta za pregled sorti, ako su takve smjernice utvrđene. Što se tiče ostalih sorti, Direktivom se predviđa primjena smjernica Međunarodne unije za zaštitu novih biljnih sorti (UPOV).

               (2)

               U međuvremenu su CPVO i UPOV izdali daljnje smjernice za određeni broj drugih vrsta te su ažurirali postojeće smjernice.

               (3)

               Direktivu 2003/91/EZ treba na odgovarajući način izmijeniti.

               (4)

               Mjere predviđene u ovoj Direktivi u skladu su s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,

         DONIJELA JE OVU DIREKTIVU:
   Članak 1.
   Prilozi I. i II. Direktivi 2003/91/EZ zamjenjuju se tekstom u Prilogu ovoj Direktivi.
   Članak 2.
   Za ispitivanja započeta prije 1. studenoga 2008. države članice mogu primjenjivati onu verziju Direktive 2003/91/EZ koja se primjenjivala prije nego što je izmijenjena ovom Direktivom.
   Članak 3.
   Države članice najkasnije do 31. listopada 2007. donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba i korelacijsku tablicu između tih propisa i ove Direktive.
   One te odredbe primjenjuju od 1. studenoga 2008.
   Kad države članice donose ove propise, ti propisi prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju će države članice.
   Članak 4.
   Ova Direktiva stupa na snagu dvadesetog dana od dana objave u Službenom listu Europske unije.
   Članak 5.
   Ova je Direktiva upućena državama članicama.

      Sastavljeno u Bruxellesu 13. kolovoza 2008.

            Za Komisiju

         Androulla VASSILIOU

            Članica Komisije

      (1)  SL L 193, 20.7.2002., str. 33. Direktiva kako je zadnje izmijenjena Direktivom Komisije 2006/124/EZ (SL L 339, 6.12.2006., str. 12.)

      (2)  SL L 254, 8.10.2003., str. 11. Direktiva kako je zadnje izmijenjena Direktivom 2007/49/EZ (SL L 195, 27.7.2007., str. 33.)

      PRILOG
      „
            PRILOG I.

               Popis vrsta iz članka 1. stavka 2. točke (a) koje moraju biti u skladu s protokolima za ispitivanje CPVO-a

                        Znanstveni naziv

                        Uobičajeni naziv

                        Protokol CPVO-a

                           Allium cepa L. (skupina Cepa)

                        Luk i Echalion

                        TP 46/1 od 14.6.2005.

                           Allium cepa L. (skupina Aggregatum)

                        Luk kozjak (ljutika)

                        TP 46/1 od 14.6.2005.

                           Allium porrum L.

                        Poriluk

                        TP 85/1 od 15.11.2001.

                           Allium sativum L.

                        Češnjak

                        TP 162/1 od 25.3.2004.

                           Apium graveolens L.

                        Celer

                        TP 82/1 od 13.3.2008.

                           Apium graveolens L.

                        Korijen celera

                        TP 74/1od 13.3.2008.

                           Asparagus officinalis L.

                        Šparoga

                        TP 130/1 od 27.3.2002.

                           Brassica oleracea L.

                        Cvjetača

                        TP 45/1 od 15.11.2001.

                           Brassica oleracea L.

                        Brokula ili kalabrijska Brokula

                        TP 151/2 od 21.3.2007.

                           Brassica oleracea L.

                        Kelj pupčar

                        TP 54/2 od 1.12.2005.

                           Brassica oleracea L.

                        Korabica

                        TP 65/1 od 25.3.2004.

                           Brassica oleracea L.

                        Kelj, kupus bijeli i kupus crveni

                        TP 48/2 od 1.12.2005.

                           Brassica rapa L.

                        Kineski kupus

                        TP 105/1 od 13.3.2008.

                           Capsicum annuum L.

                        Čili ili papar

                        TP 76/2 od 21.3.2007.

                           Cichorium endivia L.

                        Kovrčava endivija i ravnolisna endivija

                        TP 118/2 od 1.12.2005.

                           Cichorium intybus L.

                        Industrijska cikorija

                        TP 172/2 od 1.12.2005.

                           Cichorium intybus L.

                        Endivija i divlji radič

                        TP 173/1 od 25.3.2004.

                           Citrullus lanatus (Thunb.) Matsum. & Nakai

                        Lubenica

                        TP 142/1 od 21.3.2007.

                           Cucumis melo L.

                        Dinja

                        TP 104/2 od 21.3.2007.

                           Cucumis sativus L.

                        Krastavac, krastavac za konzerviranje

                        TP 61/2 od 13.3.2008.

                           Cucurbita pepo L.

                        Buča ili tikvica

                        TP 119/1 od 25.3.2004.

                           Cynara cardunculus L.

                        Artičoka i karda

                        TP 184/1 od 25.3.2004.

                           Daucus carota L.

                        Mrkva i stočna mrkva

                        TP 49/3 od 13.3.2008.

                           Foeniculum vulgare Mill.

                        Komorač

                        TP 183/1 od 25.3.2004.

                           Lactuca sativa L.

                        Salata

                        TP 13/3 od 21.3.2007.

                           Lycopersicon esculentum Mill.

                        Rajčica

                        TP 44/3 od 21.3.2007.

                           Petroselinum crispum (Mill.) Nyman ex A. W. Hill

                        Peršin

                        TP 136/1 od 21.3.2007.

                           Phaseolus coccineus L.

                        Grah punocvijetni

                        TP 9/1 od 21.3.2007.

                           Phaseolus vulgaris L.

                        Grah mahunar niski i grah mahunar visoki

                        TP 12/2 od 1.12.2005.

                           Pisum sativum L. (partim)

                        Grašak naboranog sjemena, grašak okruglog sjemena i grašak šećerac

                        TP 7/1 od 6.11.2003.

                           Raphanus sativus L.

                        Rotkvica

                        TP 64/1 od 27.3.2002.

                           Solanum melongena L.

                        Patlidžan

                        TP/117/1 od 13.3.2008.

                           Spinacia oleracea L.

                        Špinat

                        TP 55/2 od 13.3.2008.

                           Valerianella locusta (L.) Laterr.

                        Matovilac

                        TP 75/2 od 21.3.2007.

                           Vicia faba L. (partim)

                        Bob

                        TP Broadbean/1 od 25.3.2004.

                           Zea mays L. (partim)

                        Kukuruz šećerac i kukuruz kokičar

                        TP 2/2 od 15.11.2001.

                  Tekst ovih protokola može se pronaći na internetskoj stranici CPVO-a (www.cpvo.europa.eu).

            PRILOG II.

               Popis vrsta iz članka 1. stavka 2. točke (b) koje moraju biti u skladu sa smjernicama za ispitivanje UPOV-a

                        Znanstveno ime

                        Uobičajeno ime

                        smjernica UPOV-a

                           Allium fistulosum L.

                        Luk zimski

                        TG/161/3 od 1.4.1998.

                           Allium schoenoprasum L.

                        Luk vlasac

                        TG/198/1 od 9.4.2003.

                           Beta vulgaris L.

                        Stočna blitva ili karda

                        TG/106/4 od 31.3.2004.

                           Beta vulgaris L.

                        Cikla, uključujući i sortu Cheltenham

                        TG/60/7 od 9.4.2008.

                           Brassica oleracea L.

                        Kelj lisnati

                        TG/90/6 od 31.3.2004.

                           Brassica rapa L.

                        Kupus kineski

                        TG/37/10 od 4.4.2001.

                           Cichorium intybus L.

                        Lisnati ili glavati radič

                        TG/154/3 od 18.10.1996.

                           Cucurbita maxima Duchesne

                        Buča

                        TG/155/4 od 28.3.2007.

                           Raphanus sativus L.

                        Rotkva

                        TG/63/6 od 24.3.1999.

                           Rheum rhabarbarum L.

                        Rabarbara

                        TG/62/6 od 24.3.1999.

                           Scorzonera hispanica L.

                        Crni korijen

                        TG/116/3 od 21.10.1988.

                  Tekst ovih smjernica može se pronaći na internetskoj stranici UPOV-a (www.upov.int).
         ”


title: Direktiva Vijeća 2007/33/EZ od 11. lipnja 2007. o suzbijanju krumpirovih cistolikih nematoda i stavljanju izvan snage Direktive 69/465/EEZ

text:
               03/Sv. 004

               HR

               Službeni list Europske unije

               256

         32007L0033

               L 156/12

               SLUŽBENI LIST EUROPSKE UNIJE

               11.06.2007.

      DIREKTIVA VIJEĆA 2007/33/EZ
   od 11. lipnja 2007.
   o suzbijanju krumpirovih cistolikih nematoda i stavljanju izvan snage Direktive 69/465/EEZ
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njezin članak 37.,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               Od donošenja Direktive Vijeća 69/465/EEZ od 8. prosinca 1969. o suzbijanju zlatne krumpirove cistolike nematode (1), došlo je do značajnih promjena nomenklature, biologije i epidemiologije vrsta i populacija krumpirove cistolike nematode i obrazaca njihove rasprostranjenosti.

               (2)

               Krumpirove cistolike nematode (Globodera pallida (Stone) Behrens (europske populacije) i Globodera rostochiensis (Wollenweber) Behrens (europske populacije)) prepoznati su kao štetni organizmi za krumpir.

               (3)

               Odredbe Direktive 69/465/EEZ su preispitane i utvrđeno je da su nedostatne. Stoga je potrebno donošenje sveobuhvatnijih odredbi.

               (4)

               Ovim bi se odredbama trebala uzeti u obzir potreba za službenim istraživanjima kako bi se osiguralo suzbijanje krumpirovih cistolikih nematoda na poljima na kojima se sadi ili čuva sjemenski krumpir namijenjen proizvodnji sjemenskog krumpira i određeno bilje namijenjeno dobivanju bilja za sadnju.

               (5)

               Trebalo bi osigurati provedbu službenih pregleda na poljima koja se koriste za proizvodnju krumpira, isključujući onaj namijenjen proizvodnji sjemenskog krumpira, kako bi se odredila rasprostranjenost krumpirovih cistolikih nematoda.

               (6)

               Potrebno je odrediti postupke uzorkovanja i ispitivanja za provedbu takvih službenih istraživanja i pregleda.

               (7)

               Potrebno je voditi računa o sredstvima širenja patogena.

               (8)

               Ovim se odredbama uzima u obzir tradicionalno suzbijanje plodoredom krumpirovih cistolikih nematoda jer je poznato da više godina prekida uzgoja krumpira značajno smanjuje populaciju nematoda. U posljednje vrijeme plodored se nadopunjava korištenjem otpornih sorti krumpira.

               (9)

               Nadalje, države članice trebale bi biti u mogućnosti prema potrebi poduzeti dodatne ili strože mjere pod uvjetom da nema smetnji kretanju krumpira unutar Zajednice, osim u mjeri određenoj Direktivom Vijeća 2000/29/EZ od 8. svibnja 2000. o zaštitnim mjerama protiv uvođenja u Zajednicu organizama štetnih za bilje ili biljne proizvode i protiv njihovog širenja unutar Zajednice (2). O takvim mjerama treba obavijestiti Komisiju i druge države članice.

               (10)

               Direktiva 69/465/EEZ stoga se stavlja izvan snage.

               (11)

               S obzirom da države članice ne mogu na zadovoljavajući način ispuniti ciljeve ove Direktive, točnije određivanje rasprostranjenosti krumpirovih cistolikih nematoda za sprečavanje njihovog širenja i njihovo suzbijanje, te bi se stoga zbog opsega i učinka ove Direktive to na bolji način postiglo na razini Zajednice, Zajednica može donijeti mjere u skladu s načelom supsidijarnosti utvrđenom u članku 5. Ugovora. Sukladno načelu proporcionalnosti utvrđenom u spomenutom članku, Direktiva ne prelazi okvir onog što je potrebno za postizanje navedenih ciljeva.

               (12)

               Mjere potrebne za provedbu ove Direktive trebalo bi donijeti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za provedbu izvršnih ovlasti danih Komisiji (3),

         DONIJELA JE OVU DIREKTIVU:
   POGLAVLJE I.

      PREDMET UREĐIVANJA I DEFINICIJE

   Članak 1.
   Ovom se Direktivom utvrđuju mjere koje poduzimaju države članice kako bi se odredila rasprostranjenost, spriječilo suzbijanje blijedožute cistolike nematode Globodera pallida (Stone) Behrens (europske populacije) i zlatnožute krumpirove cistolike nematode Globodera rostochiensis (Wollenweber) Behrens (europske populacije), u daljnjem tekstu „krumpirove cistolike nematode”.
   Članak 2.
   Za potrebe ove Direktive primjenjuju se sljedeće definicije:

               (a)

               „službeni” ili „službeno” znači utvrđen, ovlašten ili proveden od nadležnih tijela države članice kako je određeno u članku 2. stavku 1. točki (g) Direktive 2000/29/EZ;

               (b)

               „otporna sorta krumpira” znači sorta čijim se uzgojem značajno zaustavlja razvoj određene populacije krumpirovih cistolikih nematoda;

               (c)

               „istraživanje” znači sustavni postupak kojim se utvrđuje prisutnost krumpirovih cistolikih nematoda u polju;

               (d)

               „pregled” znači sustavni postupak koji se provodi u određenom vremenskom razdoblju radi utvrđivanja rasprostranjenosti krumpirovih cistolikih nematoda na državnom području države članice.

         Članak 3.
   1.   Nadležna službena tijela države članice određuju što čini polje u smislu ove Direktive kako bi se osiguralo da fitosanitarni uvjeti u polju budu ujednačeni u pogledu opasnosti od širenja krumpirovih cistolikih nematoda. Pri tome se moraju oslanjati na pouzdana znanstvena i statistička načela, biologiju krumpirove cistolike nematode, obradu polja i posebne sustave proizvodnje biljki domaćina krumpirovih cistolikih nematoda u odnosnoj državi članici. O detaljnim kriterijima za određivanje polja potrebno je izvijestiti Komisiju i druge države članice.
   2.   Daljnje odredbe koje se odnose na kriterije za definiciju polja smiju se usvojiti u skladu s postupkom iz članka 17. stavka 2.
   POGLAVLJE II.

      OTKRIVANJE

   Članak 4.
   1.   Države članice propisuju da se službeno istraživanje prisutnosti krumpirovih cistolikih nematoda provodi na polju na kojem je posađeno ili uskladišteno bilje navedeno u Prilogu I. namijenjeno proizvodnji bilja za sadnju ili sjemenskog krumpira namijenjenog proizvodnji sjemenskog krumpira.
   2.   Službeno istraživanje iz stavka 1. provodi se u razdoblju između žetve posljednje kulture u polju i sadnje bilja ili sjemenskog krumpira iz stavka 1. Smije se provoditi ranije, a u tom slučaju mora postojati pisani dokaz o rezultatima tog istraživanja kojim se potvrđuje da krumpiri i druge biljke domaćini navedeni u točki 1. Priloga I. nisu bili prisutni u vrijeme istraživanja i da se nisu uzgajali nakon istraživanja.
   3.   Rezultati službenih istraživanja isključujući ona iz stavka 1. i provedenih prije 1. srpnja 2010. smiju se smatrati dokazom kako je navedeno u stavku 2.
   4.   Ako su nadležna službena tijela države članice utvrdila da ne postoji opasnost od širenja krumpirovih cistolikih nematoda, službeno istraživanje iz stavka 1. nije potrebno provesti za sadnju:

               (a)

               bilja navedenog u Prilogu I. namijenjenog proizvodnji bilja za sadnju koje se upotrebljava na istom mjestu proizvodnje, smještenog u službeno određenom području;

               (b)

               sjemenskog krumpira namijenjenog proizvodnji sjemenskog krumpira koji se upotrebljava u istom mjestu proizvodnje, smještenog u službeno određenom području;

               (c)

               bilja navedenog u točki 2. Priloga I. namijenjenog proizvodnji bilja za sadnju, pod uvjetom da se na pobranom bilju provedu službeno odobrene mjere iz odjeljka III. točke (A) Priloga III.

         5.   Države članice službeno evidentiraju rezultate istraživanja iz stavka 1. i 3. i daju ih na uvid Komisiji.
   Članak 5.
   1.   Službeno istraživanje iz članka 4. stavka 1. na poljima na kojima se sadi ili skladišti sjemenski krumpir i bilje navedeno u točki I. Priloga I. namijenjeno proizvodnji bilja, obuhvaća uzorkovanje i testiranje na prisutnost krumpirovih cistolikih nematoda u skladu s Prilogom II.
   2.   Službeno istraživanje iz članka 4. stavka 1. na poljima na kojima se sadi ili skladištiti bilje navedeno u točki 2. Priloga I. namijenjeno proizvodnji bilja za sadnju, obuhvaća uzorkovanje i testiranje na prisutnost krumpirovih cistolikih nematoda u skladu s Prilogom II. ili provjeru utvrđenu u odjeljku I. Priloga III.
   Članak 6.
   1.   Kako bi se odredila rasprostranjenost krumpirovih cistolikih nematoda na poljima na kojima se proizvodi krumpir, isključujući onaj namijenjen proizvodnji sjemenskog krumpira, države članice dužne su osigurati provedbu službenih pregleda.
   2.   Službeni pregledi obuhvaćaju uzorkovanje i testiranje na prisutnost krumpirovih cistolikih nematoda u skladu sa stavkom 2. Priloga II. i provode se u skladu s odjeljkom II. Priloga III.
   3.   O rezultatima službenih pregleda potrebno je obavijestiti Komisiju u pisanom obliku u skladu s odjeljkom II. Priloga III.
   Članak 7.
   Ako se prilikom službenog istraživanja iz članka 4. stavka 1. i drugih službenih istraživanja iz članka 4. stavka 3. ne utvrdi prisutnost krumpirovih cistolikih nematoda, nadležna službena tijela države članice dužne su službeno evidentirati taj podatak.
   Članak 8.
   1.   Kada se tijekom službenog istraživanja iz članka 4. stavka 1. utvrdi da je polje zaraženo krumpirovim cistolikim nematodama, nadležna službena tijela države članice dužna su službeno evidentirati taj podatak.
   2.   Kada se tijekom službenog nadzora iz članka 6. stavka 1. utvrdi da je polje zaraženo krumpirovim cistolikim nematodama, nadležna službena tijela države članice dužna su službeno evidentirati taj podatak.
   3.   Krumpiri ili bilje navedeno u Prilogu I. koji su uzgojeni na polju službeno evidentiranom kao zaraženom krumpirovim cistolikim nematodama iz stavka 1. i stavka 2. ovog članka, ili koji su bili u dodiru s tlom u kojem su nađene krumpirove cistolike nematode, službeno se označavaju kao zaraženi.
   POGLAVLJE III.

      MJERE NADZORA

   Članak 9.
   1.   Države članice zabranjuju da se na polju koje je bilo službeno evidentirano kao zaraženo u skladu s člankom 8. stavcima 1. ili 2.:

               (a)

               sadnju krumpira namijenjenog proizvodnji sjemenskog krumpira; i

               (b)

               sadnju ili skladištenje bilja navedenog u Prilogu I. namijenjenog presađivanju. Međutim, bilje navedeno u točki 2. Priloga I. smije se saditi na takvom polju pod uvjetom da se takvo bilje podvrgne službeno odobrenim mjerama iz odjeljka III. točke (A) Priloga III. na način da nema predvidivog rizika od širenja krumpirovih cistolikih nematoda.

         2.   Za polja na kojima će se saditi krumpir, isključujući ona koja su namijenjena proizvodnji sjemenskog krumpira, a službeno evidentirana kao zaražena u skladu s člankom 8. stavcima 1. ili 2., nadležna službena tijela država članica propisuju da se takva polja obuhvate programom službenog nadzora s ciljem da se barem smanji zaraza od krumpirove cistolike nematode.
   Pri izradi programa iz stavka 2. ovog članka uzima se u obzir posebnost sustava proizvodnje i prodaje biljaka domaćina krumpirovih cistolikih nematoda u odnosnoj državi članici, karakteristike populacije prisutnih krumpirovih cistolikih nematoda, uzgoj otpornih sorti krumpira najvećeg stupnja otpornosti koje su dostupne kako je navedeno u odjeljku I. Priloga IV. i, prema potrebi, druge mjere. Ovaj se program u pisanom obliku dostavlja Komisiji i drugim državama članicama s ciljem da se osigura usporediv stupanj sigurnosti između država članica.
   Stupanj otpornosti sorti krumpira, isključujući one koje su već prijavljene u skladu s člankom 10. stavkom 1. Direktive 69/465/EEZ, kvantitativno se određuje prema tablici standardnih vrijednosti iz odjeljka I. Priloga IV. ovoj Direktivi. Testiranje otpornosti sorti provodi se u skladu s postupkom utvrđenim u odjeljku II. Priloga IV. ovoj Direktivi.
   Članak 10.
   1.   Države članice za krumpir ili bilje navedeno u Prilogu I. koje je označeno kao zaraženo u skladu s člankom 8. stavkom 3. propisuju sljedeće:

               (a)

               dopustiti sadnju sjemenskog krumpira i biljaka domaćina navedene u točki 1. Priloga I., pod uvjetom da je raskužen pod nadzorom nadležnih službenih tijela države članice primjenom odgovarajuće metode usvojene u skladu sa stavkom 2. ovog članka, na temelju znanstvenog dokaza da nema opasnosti od širenja krumpirovih cistolikih nematoda;

               (b)

               za krumpir namijenjen industrijskoj preradi ili sortiranju, narediti službeno odobrene mjere u skladu s točkom B odjeljka III. Priloga III.;

               (c)

               dopustiti sadnju bilja navedenog u točki 2. Priloga I., pod uvjetom da su bile predmetom službeno odobrenih mjera iz točke A odjeljka III. Priloga III., tako da više nije zaraženo.

         2.   Specifikacije metoda iz stavka 1. točke (a) ovog članka donose se u skladu s postupkom iz članka 17. stavka 2.
   Članak 11.
   1.   Ne dovodeći u pitanje članak 16. stavak 1. Direktive 2000/29/EZ, države članice propisuju da ako se posumnja na pojavu ili potvrdi prisutnost krumpirovih cistolikih nematoda na njihovom državnom području koje je posljedica prestanka ili promjene učinkovitosti otporne sorte krumpira u vezi s iznimnom promjenom sastava vrsta nematoda, patotipa ili virulentne grupe, potrebno je o tome izvijestiti vlastita nadležna službena tijela.
   2.   U svim slučajevima prijavljenima u skladu sa stavkom 1., države osiguravaju da se istraživanje i određivanje vrsta krumpirovih cistolikih nematoda i ako je potrebno patotipova ili virulentnih grupa provede korištenjem odgovarajućih metoda.
   3.   Pojedinosti o potvrđenim slučajevima iz stavka 3. ovog članka nadležna će uprava svake godine najkasnije 31. prosinca poslati u pisanom obliku Europskoj komisiji i drugim državama članicama.
   4.   Primjerene metode iz stavka 2. ovog članka smiju se donositi u skladu s postupkom iz članka 17. stavka 2.
   Članak 12.
   Države članice obavješćuju svake godine najkasnije 31. siječnja u pisanom obliku Komisiju i druge države članice o popisu svih novih sorti krumpira za koje je službenim testiranjem utvrđeno da su otporne na krumpirove cistolike nematode. U obavijesti se navode vrste, patotipovi, virulentne grupe ili populacije na koje su sorte krumpira otporne, stupanj otpornosti i godinu njihove determinacije
   Članak 13.
   Ako se nakon provođenja službeno odobrenih mjera iz točke C odjeljka III. Priloga III. ne potvrdi prisutnost krumpirovih cistolikih nematoda, nadležna službena tijela države članice dužna su ažurirati službenu evidenciju iz članka 4. stavka 5. i članka 8. stavaka 1. i 2. i ukinuti sva ograničenja uvedena na polju.
   Članak 14.
   Ne dovodeći u pitanje članke 3. i 5. Direktive 2000/29/EZ, države članice smiju dopustiti odstupanja u odnosu na mjere iz članaka 9. i 10. ove Direktive u skladu s odredbama propisanima Direktivom Komisije 95/44/EZ od 26. srpnja 1995. o utvrđivanju uvjeta pod kojim se neki štetni organizmi, bilje, biljni proizvodi i drugi predmeti iz Priloga I. do V. Direktive Vijeća 77/93/EEZ smiju unositi u, ili premještati unutar Zajednice ili nekih njezinih zaštićenih zona, za pokuse ili znanstvene svrhe i za potrebe sortne selekcije (4).
   POGLAVLJE IV.

      OPĆE I ZAVRŠNE ODREDBE

   Članak 15.
   Države članice smiju donijeti u odnosu na vlastitu proizvodnju dodatne ili strože mjere potrebne za suzbijanje krumpirovih cistolikih nematoda i za sprečavanje njihovog širenja u mjeri u kojoj su u skladu s Direktivom 2000/29/EZ.
   O takvim mjerama u pisanom obliku potrebno je obavijestiti Komisiju i druge države članice.
   Članak 16.
   Izmjene priloga uslijed znanstvenog ili tehničkog napretka donose se u skladu s postupkom iz članka 17. stavka 2.
   Članak 17.
   1.   Komisiji pomaže Stalni odbor za biljno zdravstvo (u nastavku „Odbor”).
   2.   Prilikom upućivanja na ovaj stavak, primjenjuju se članci 5. i 7. Odluke 1999/468/EZ.
   Utvrđuje se rok od tri mjeseca iz članka 5. stavka 6. Odluke 1999/468/EZ.
   Članak 18.
   1.   Države članice donose i objavljuju zakone i druge propise potrebne za usklađivanje s ovom Direktivom najkasnije 30. lipnja 2010. One Komisiji odmah dostavljaju tekst navedenih odredaba i korelacijsku tablicu između navedenih odredbi i ove Direktive.
   One te odredbe primjenjuju od 1. lipnja 2010.
   Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   2.   Države članice Komisiji dostavljaju tekst glavnih odredaba nacionalnog prava donesenih u području na koje se odnosi ova Direktiva.
   Članak 19.
   Direktiva 69/465/EEZ stavlja se izvan snage s učinkom od 1. srpnja 2010.
   Članak 20.
   Ova Direktiva stupa na snagu dvadesetog dana od dana objave u Službenom listu Europske unije.

   Ova je Direktiva upućena državama članicama.

      Sastavljeno u Luxembourgu 11. lipnja 2007.

            Za Vijeće

            Predsjednik

         H. SEEHOFER

      (1)  SL L 323, 24.12.1969., str. 3. Direktiva kako je zadnje izmijenjena Aktom o pristupanju iz 1994.

      (2)  SL L 169, 10.7.2000., str. 1. Direktiva kako je zadnje izmijenjena Direktivom Komisije 2006/35/EZ (SL L 88, 25.3.2006., str. 9.).

      (3)  SL L 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11.).

      (4)  SL L 184, 3.8.1995., str. 34. Direktiva kako je zadnje izmijenjena Direktivom Komisije 97/46/EZ (SL L 204, 31.7.1997., str. 43.).
   PRILOG I.
   1. Popis bilja iz članka 4. stavaka 1., 2. i 4., članka 5. stavaka 1. i 2., članka 8. stavka 3., članka 9. stavka 1. točke (b) i članka 10. stavka 1.

               1.

               Biljke domaćini s korijenjem:

                              Capsicum spp.,

                              Lycopersicon lycopersicum (L.) Karsten ex Farw.,

                              Solanum melongena L.

               2.

                           (a)

                           Druge biljke s korijenjem:

                                          Allium porrum L.,

                                          Beta vulgaris L.,

                                          Brassica spp.,

                                          Fragaria L.,

                                          Asparagus officinalis L.

                           (b)

                           Lukovice, gomolji i rizomi koji nisu predmet službeno odobrenih mjera iz Priloga III. odjeljka III. točke A, uzgojeni u tlu i namijenjeni sadnji, isključujući one kod kojih je vidljivo iz pakiranja ili na drugi način da su namijenjeni prodaji krajnjim potrošačima koji se profesionalno ne bave proizvodnjom sljedećeg bilja ili rezanog cvijeća:

                                          Allium ascalonicum L.,

                                          Allium cepa L.,

                                          Dahlia spp.,

                                          Gladiolus Tourn. Ex L.,

                                          Hyacinthus spp.,

                                          Iris spp.,

                                          Lilium spp.,

                                          Narcissus L.,

                                          Tulipa L.

         PRILOG II.

               1.

               Vezano uz uzorkovanje i testiranje za službeno istraživanje iz članka 5. stavaka 1. i 2.:

                           (a)

                           uzorkovanje uključuje uzorak tla u standardnom omjeru od najmanje 1 500 ml/ha uzet s najmanje 100 cilindričnih uzoraka dobivenih bušenjem po ha uzetih po mogućnosti iz točaka uzorkovanja raspoređenih u obliku pravokutne mreže koja prekriva cijelo polje s međusobnim razmakom od najmanje 5 metara širine i najviše 20 metara dužine. Cijeli se uzorak koristi za daljnje ispitivanje, tj. ekstrakciju cisti, identifikaciju vrste i prema potrebi određivanje patotipa/virulentne grupe.

                           (b)

                           testiranje se izvodi metodama ekstrakcije krumpirovih cistolikih nematoda opisanih u odnosnim Fitosanitarnim postupcima ili Dijagnostičkim protokolima za Globodera pallia i Globodera rostochiensis: EPPO standardi.

               2.

               U vezi uzorkovanja i izvođenja pokusa za službeni nadzor iz članka 6. stavka 2.:

                           (a)

                           uzorkovanje predstavlja:

                                       —

                                       uzorkovanje opisano u stavku 1. s minimalnim omjerom uzorkovanja tla od najmanje 400 ml/ha,
                                       ili

                                       —

                                       ciljano uzorkovanje najmanje 400 ml tla nakon vizualnog pregleda korijenja ako postoje vidljivi simptomi,
                                       ili

                                       —

                                       uzorkovanje od najmanje 400 ml tla koje je u dodiru s krumpirima nakon vađenja pod uvjetom da je moguće ući u trag polju na kojem je uzgajan krumpir;

                           (b)

                           testiranje znači testiranje navedeno u stavku 1.

               3.

               Iznimno se može standardni omjer uzorkovanja iz stavka 1. smanjiti na najmanje 400 ml tla/ha pod uvjetom da:

                           (a)

                           postoje pisani dokazi da se krumpiri ili druge biljke domaćini navedeni u točki 1. Priloga I. nisu uzgajali i bili prisutni na polju šest godina prije službenih istraživanja;
                           ili

                           (b)

                           tijekom posljednja dva uzastopna službena istraživanja na uzorcima veličine 1 500 ml tla/ha nije nađena niti jedna krumpirova cistolika nematoda te se nakon prvog službenog istraživanja nisu uzgajali krumpiri ili druge biljke domaćini iz točke 1. Priloga I., isključujući one za koje je obvezno službeno istraživanje u skladu s člankom 4. stavkom 1.;
                           ili

                           (c)

                           tijekom posljednjeg službenog istraživanja koje se moralo provoditi na uzorku veličine najmanje 1 500 ml tla/ha nije pronađena niti jedna krumpirova cistolika nematoda ili cista krumpirove cistolike nematode bez žive tvari te se nakon prvog službenog istraživanja nisu uzgajali krumpiri ili druge biljke domaćini iz točke 1. Priloga I., isključujući one za koje je obvezno službeno istraživanje u skladu s člankom 4. stavkom 1.

                     Rezultati drugih službenih istraživanja provedenih do 1. srpnja 2010. mogu se smatrati službenim istraživanjima iz točaka (b) i (c).

               4.

               Iznimno se može veličina uzorka iz stavaka 1. i 3. smanjiti za polja veća od 8 ha odnosno 4 ha:

                           (a)

                           kod standardne veličine uzorka iz stavka 1., prvih 8 ha uzorkuje se u omjeru koji je tamo naveden, ali se može smanjiti za svaki dodatni hektar do najmanje 400 ml tla/ha;

                           (b)

                           kod umanjene veličine uzorka iz stavka 3., prvih 4 ha uzorkuje se u omjeru koji je tamo naveden, ali se dalje može smanjiti za svaki dodatni hektar do najmanje 200 ml tla/ha.

               5.

               Umanjeni uzorak iz stavaka 3. i 4. može se koristiti u daljnjim službenim istraživanjima iz članka 4. stavka 1. dok se u odnosnom polju ne pronađu krumpirove cistolike nematode.

               6.

               Iznimno se može standardna veličina uzorka tla iz stavka 1. smanjiti do najmanje 200 ml tla/ha pod uvjetom da se polje nalazi u području koje je proglašeno nezaraženim krumpirovim cistolikim nematodama i namijenjeno je, održavano i pregledavano u skladu s odnosnim Međunarodnim standardima za fitosanitarne mjere. O pojedinostima takvih područja službeno se u pisanom obliku obavještava Komisija i druge države članice.

               7.

               Najmanja veličina uzorka tla u svim slučajevima mora biti 100 ml tla po polju.

         PRILOG III.
   ODJELJAK I.

      PROVJERA

   Vezano uz članak 5. stavak 2., službenim se istraživanjem iz članka 4. stavka 1. utvrđuje da je u trenutku provjere ispunjen jedan od sljedećih kriterija:

               —

               na temelju rezultata odgovarajućih službeno odobrenih testiranja, tijekom posljednjih 12 godina na polju nije potvrđena prisutnost krumpirovih cistolikih nematoda,
               ili

               —

               poznato je da u posljednjih 12 godina na polju nisu uzgajani krumpiri ili druge biljke domaćini iz točke 1. Priloga I.

         ODJELJAK II.

      NADZORI

   Službeni nadzori iz članka 6. stavka 1. provode se na najmanje 0,5 % površine koja je u toj godini namijenjena proizvodnji krumpira isključujući površine namijenjene proizvodnji sjemenskog krumpira. O rezultatima nadzora provedenog kroz posljednjih 12 mjeseci potrebno je obavijestiti Komisiju do 1. travnja tekuće godine.
   ODJELJAK III.

      SLUŽBENE MJERE

               A.

               Službeno odobrene mjere iz članka 4. stavka 4. točke (c), članka 9. stavka 1. točke (b) i članka 10. stavka 1. točke (c) i iz stavka 2.b Priloga I. su sljedeće:

                           1.

                           dezinfestacija biljaka odgovarajućim metodama tako da nema vidljive opasnosti od širenja krumpirovih cistolikih nematoda;

                           2.

                           odstranjivanje zemlje ispiranjem ili četkanjem dok se ne ukloni praktično sva zemlja tako da nema vidljive opasnosti od širenja krumpirovih cistolikih nematoda.

               B.

               Službeno odobrene mjere iz članka 10. stavka 1. točke (b) su otprema u pogon za obradu ili razvrstavanje s odgovarajućim i službeno priznatim postupcima zbrinjavanja otpada, tako da nema opasnosti od širenja krumpirovih cistolikih nematoda.

               C.

               Službeno odobrene mjere iz članka 13. su službeno ponovno uzorkovanje polja koje je službeno evidentirano kao zaraženo u skladu s člankom 8. stavkom 1. ili 2. i testiranje korištenjem jedne od metoda navedenih u Prilogu II. nakon vremenskog razdoblja od najmanje 6 godina računajući od potvrđene pojave krumpirovih cistolikih nematoda ili računajući od posljednjeg uzgoja krumpira. Ovo se razdoblje smije smanjiti na najmanje tri godine ako su poduzete primjerene službeno odobrene mjere suzbijanja.

         PRILOG IV.
   ODJELJAK I.

      STUPANJ OTPORNOSTI

   Stupanj osjetljivosti krumpira na krumpirove cistolike nematode određuje se prema tablici standardnih vrijednosti kako je navedeno u članku 9. stavku 2.
   Vrijednost 9. označava najviši stupanj otpornosti.

               Relativna osjetljivost (%)

               Vrijednost

               < 1

               9

               1,1 – 3

               8

               3,1 – 5

               7

               5,1 – 10

               6

               10,1 – 15

               5

               15,1 – 25

               4

               25, 1 – 50

               3

               50,1 – 100

               2

               > 100

               1

         ODJELJAK II.

      POSTUPAK ZA TESTIRANJE OTPORNOSTI

               1.

               Test se mora provesti u karantenskom objektu smještenom na otvorenom, u stakleniku ili u klimatiziranoj komori.

               2.

               Test se mora provesti u posudama čija je zapremnina najmanje jedna litra tla (ili pogodnog supstrata).

               3.

               Temperatura tla tijekom provedbe testa ne smije prijeći 25 °C i mora se osigurati primjereno snabdijevanje vodom.

               4.

               Kada se sadi testna ili kontrolna sorta, mora se koristiti jedno krumpirovo okce svake pojedine testne ili kontrolne sorte. Preporuča se odstranjivanje svih stabljika osim jedne.

               5.

               Sorta krumpira „Désirée” koristi se kao kontrolna sorta standardne osjetljivosti u svakom testu. Za internu kontrolu testa mogu se dodatno koristiti osjetljivije kontrolne sorte od lokalnog značaja. Kontrolna sorta standardne osjetljivosti može se promijeniti ako istraživanje pokaže da su druge sorte prikladnije ili dostupnije.

               6.

               Za usporedbu patotipova Ro1, Ro5, Pa1 i Pa3 koriste se sljedeće standardne populacije krumpirovih cistolikih nematoda:

                           Ro1: populacija Ecosse

                           Ro5: populacija Harmerz

                           Pa1: populacija Scottish

                           Pa3: populacija Chavornay

                     Mogu se dodati i ostale populacije krumpirovih cistolikih nematoda lokalnog značaja.

               7.

               Identitet korištene standardne populacije provjerava se korištenjem odgovarajućih metoda. Pri izvođenju pokusa preporuča se korištenje najmanje dvije otporne sorte ili dva različita standardna klona poznatog stupnja otpornosti.

               8.

               Inokulum krumpirovih cistolikih nematoda (Pi) sastoji se od ukupno pet infektivnih jaja i ličinki po ml tla. Preporuča se da se broj krumpirovih cistolikih nematoda, koji inokulira po ml tla, utvrdi pomoću testova izlijeganja. Krumpirove cistolike nematode mogu se inokulirati kao ciste ili kombinirano kao jaja i ličinke u suspenziji.

               9.

               Vitalnost krumpirovih cistolikih nematoda čiji se sadržaj koristi kao izvor inokuluma mora biti najmanje 70 %. Preporuča se da su ciste stare između 6 i 24 mjeseca i da se najmanje četiri mjeseca čuvaju na temperaturi od 4 °C neposredno prije korištenja.

               10.

               Za svaku kombinaciju populacije krumpirove cistolike nematode i sorte krumpira moraju postojati najmanje četiri usporedna pokusa (posude). Za kontrolnu sortu standardne osjetljivosti preporuča se korištenje najmanje 10 ponavljanja.

               11.

               Test mora trajati najmanje tri mjeseca, a zrelost razvijenih ženki provjerava se prije završetka pokusa.

               12.

               Krumpirove cistolike nematode iz sva četiri ponavljanja izdvajaju se i odvojeno i prebrojavaju za svaku posudu.

               13.

               Konačna populacija (Pf) na kontrolnoj sorti standardne osjetljivosti na kraju testa otpornosti određuje se brojenjem svih cista iz svih ponavljanja te jaja i ličinki iz najmanje četiri ponavljanja.

               14.

               Kod kontrolne sorte standardne osjetljivosti mora se postići stupanj razmnožavanja od najmanje 20 × (Pf/Pi).

               15.

               Varijacijski koeficijent (CV) na kontrolnu sortu standardne osjetljivosti ne smije prelaziti 35 %.

               16.

               Relativna osjetljivost testirane sorte krumpira u odnosu na kontrolnu sortu standardne osjetljivosti određuje se prema sljedećoj formuli i izražava kao postotak:
               Pfispitna sorta/Pfkontrolna sorta standardne osjetljivosti × 100 %.

               17.

               Ako je relativna osjetljivost testirane sorte krumpira veća od 3 %, dovoljno je brojanje cisti. Ako je relativna osjetljivost manja od 3 %, osim cisti broje se jaja i ličinke.

               18.

               Ako rezultati testova u prvoj godini upućuju da je sorta u potpunosti osjetljiva na patotip, nije potrebno ponoviti takav test u drugoj godini.

               19.

               Rezultati testova moraju se potvrditi provedbom najmanje još jednog pokusa izvedenog u drugoj godini. Aritmetička sredina relativne osjetljivosti izračunata u dvije godine koristi se za izračun vrijednosti u skladu sa standardnim vrijednostima.


title: Direktiva 1999/34/EZ Europskog parlamenta i Vijeća od 10. svibnja 1999. o izmjeni Direktive Vijeća 85/374/EEZ o usklađivanju zakona i drugih propisa država članica u vezi s odgovornošću za neispravne proizvode

text:
               15/Sv. 012

               HR

               Službeni list Europske unije

               43

         31999L0034

               L 141/20

               SLUŽBENI LIST EUROPSKE UNIJE

               10.05.1999.

      DIREKTIVA 1999/34/EZ EUROPSKOG PARLAMENTA I VIJEĆA

   od 10. svibnja 1999.
   o izmjeni Direktive Vijeća 85/374/EEZ o usklađivanju zakona i drugih propisa država članica u vezi s odgovornošću za neispravne proizvode
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 95.,
   uzimajući u obzir prijedlog Komisije (1),
   uzimajući u obzir mišljenje Gospodarskog i socijalnog odbora (2),
   u skladu s postupkom utvrđenim u članku 251. Ugovora (3),

               (1)

               budući da su sigurnost proizvoda i naknada štete uzrokovani neispravnim proizvodima socijalni imperativi koji se na unutarnjem tržištu moraju zadovoljiti; budući da je Zajednica na te zahtjeve odgovorila pomoću Direktive 85/374/EEZ (4) i Direktive Vijeća 92/59/EEZ od 29. lipnja 1992. o općoj sigurnosti proizvoda (5);

               (2)

               budući da je Direktivom 85/374/EEZ utvrđena ravnomjerna podjela rizika svojstvenih modernom društvu u kojem postoji visok stupanj formalnosti; budući da je Direktiva stoga postavila razumno rješenje između relevantnih interesa, posebno zaštite zdravlja potrošača, potičući inovacije i znanstveni i tehnološki razvoj, jamčeći nenarušeno tržišno natjecanje i olakšavajući trgovinu u okviru usklađenog sustava građanske odgovornosti; budući da je Direktiva tako pomogla podići svijest među trgovcima po pitanju sigurnosti proizvoda i važnosti koja se tome pridaje;

               (3)

               budući da stupanj usklađenosti zakona država članica postignut Direktivom 85/374/EEZ nije potpun s obzirom na predviđena odstupanja, posebno s obzirom na njezino područje primjene iz kojeg su isključeni neprerađeni poljoprivredni proizvodi;

               (4)

               budući da Komisija prati provedbu i učinke Direktive 85/374/EEZ, a posebno njezine aspekte koji se odnose na zaštitu potrošača i funkcioniranje unutarnjeg tržišta, koji su već bili predmetom prvog izvješća; budući da se, u ovom kontekstu, člankom 21. te Direktive od Komisije traži da podnese drugo izvješće o njezinoj provedbi;

               (5)

               budući da bi uvrštavanje primarnih poljoprivrednih proizvoda u područje primjene Direktive 85/374/EEZ pomoglo vratiti povjerenje potrošača u sigurnost poljoprivrednih proizvoda; budući da bi takva mjera zadovoljila zahtjeve za visokom razinom zaštite potrošača;

               (6)

               budući da okolnosti zahtijevaju da se Direktiva 85/374/EEZ izmijeni kako bi se na dobrobit potrošača olakšala legitimna naknada štete zbog narušenog zdravlja uzrokovanog neispravnim poljoprivrednim proizvodima;

               (7)

               budući da Direktiva utječe na funkcioniranje unutarnjeg tržišta u mjeri u kojoj razlike između pravila o odgovornosti potrošača više neće utjecati na trgovinu poljoprivrednim proizvodima;

               (8)

               budući da se načelo odgovornosti bez krivnje, utvrđeno u Direktivi 85/374/EEZ, mora proširiti na sve vrste proizvoda, uključujući poljoprivredne proizvode kako su definirani drugom rečenicom članka 32. stavka 1. Ugovora i one navedene u Prilogu I. spomenutom Ugovoru;

               (9)

               budući da je, u skladu s načelom proporcionalnosti, potrebno i prikladno, kako bi se postigli temeljni ciljevi povećane zaštite za sve potrošače i pravilno funkcioniranje unutarnjeg tržišta, poljoprivredne proizvode uključiti u područje primjene Direktive 85/374/EEZ; budući da je Direktiva ograničena na ono što je potrebno da bi se postigli ciljevi u skladu s trećim stavkom članka 5. Ugovora,

         DONIJELI SU OVU DIREKTIVU:
   Članak 1.
   Direktiva 85/374/EEC mijenja se kako slijedi:

               1.

               Članak 2. zamjenjuje se sljedećim:
               „Članak 2.
               U svrhu ove Direktive, ‚proizvod’ znači sve pokretnine, čak i ako su dio druge pokretnine ili nekretnine. ‚Proizvod’ obuhvaća električnu energiju.”

               2.

               U članku 15. stavak 1. točka (a) briše se.

         Članak 2.
   1.   Države članice donose i objavljuju zakone i druge propise potrebne za usklađivanje s ovom Direktivom. One o tome odmah obavješćuju Komisiju.
   One primjenjuju te mjere od 4. prosinca 2000.
   Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   2.   Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
   Članak 3.
   Ova Direktiva stupa na snagu na dan objave u Službenom listu Europskih zajednica.
   Članak 4.
   Ova je Direktiva upućena državama članicama.

      Sastavljeno u Bruxellesu 10. svibnja 1999.

            Za Europski parlament

            Predsjednik

         J. M. GIL-ROBLES

            Za Vijeće

            Predsjednik

         H. EICHEL

      (1)  SL C 337, 7.11.1997., str. 54.

      (2)  SL C 95, 30.3.1998., str. 69.

      (3)  Mišljenje Europskog parlamenta od 5. studenoga 1998. (SL C 359, 23.11.1998., str. 25.), Zajedničko stajalište Vijeća od 17. prosinca 1998. (SL C 49, 22.2.1999., str. 1.) i Odluka Europskog parlamenta od 23. ožujka 1999. (još nije objavljena u Službenom listu). Odluka Vijeća od 29. travnja 1999.

      (4)  SL L 210, 7.8.1985., str. 29. Direktiva kako je izmijenjena Ugovorom o pristupanju iz 1994.

      (5)  SL L 228, 11.8.1992., str. 24.


title: Direktiva Komisije 2010/52/EU od 11. kolovoza 2010. o izmjeni, radi prilagodbe njihovih tehničkih odredaba, Direktive Vijeća 76/763/EEZ u odnosu na putnička sjedala za traktore na kotačima za poljoprivredu i šumarstvo i Direktive 2009/144/EZ Europskog parlamenta i Vijeća o određenim sastavnim dijelovima i značajkama traktora za poljoprivredu i šumarstvo  Tekst značajan za EGP

text:
               13/Sv. 031

               HR

               Službeni list Europske unije

               289

         32010L0052

               L 213/37

               SLUŽBENI LIST EUROPSKE UNIJE

               11.08.2010.

      DIREKTIVA KOMISIJE 2010/52/EU
   od 11. kolovoza 2010.
   o izmjeni, radi prilagodbe njihovih tehničkih odredaba, Direktive Vijeća 76/763/EEZ u odnosu na putnička sjedala za traktore na kotačima za poljoprivredu i šumarstvo i Direktive 2009/144/EZ Europskog parlamenta i Vijeća o određenim sastavnim dijelovima i značajkama traktora za poljoprivredu i šumarstvo
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2003/37/EZ Europskog parlamenta i Vijeća od 26. svibnja 2003. o homologaciji traktora za poljoprivredu i šumarstvo, njihovih prikolica i priključnih vučenih strojeva, kao i njihovih sustava, sastavnih dijelova ili zasebnih tehničkih jedinica i o stavljanju izvan snage Direktive 74/150/EEZ (1), a posebno njezin članak 19, stavak 1.,
   budući da:

               (1)

               Direktiva Vijeća 76/763/EEZ od 27. srpnja 1976. o usklađivanju zakonodavstava država članica u odnosu na putnička sjedala za traktore na kotačima za poljoprivredu i šumarstvo i Direktiva 2009/144/EZ Europskog parlamenta (2) i Vijeća od 30. studenoga 2009. o određenim sastavnim dijelovima i značajkama traktora na kotačima za poljoprivredu i šumarstvo (3) su dvije od posebnih direktiva za potrebe postupka EZ homologacije za traktore za poljoprivredu i šumarstvo koji je propisan Direktivom 2003/37/EZ.

               (2)

               Sigurnost je jedan od glavnih stupova na kojima se temelji Direktiva 2003/37/EZ. Kako bi se poboljšala zaštita rukovatelja potrebno je dopuniti zahtjeve te Direktive kako bi se uzele u obzir sve opasnosti navedene u Prilogu I. Direktive 2006/42/EZ Europskog parlamenta i Vijeća o strojevima (4) koje još nisu obuhvaćene posebnim direktivama i Direktivom 2003/37/EZ.

               (3)

               Direktiva 2006/42/EZ s tim izmjenama više se neće primjenjivati na traktore koji su homologirani na temelju zakonodavstva o homologaciji traktora na kotačima za poljoprivredu i šumarstvo, s obzirom da će primjenom te izmijenjene Direktive opasnosti obuhvaćane Direktivom 2003/37/EZ biti obuhvaćati sve opasnosti obuhvaćane Direktivom 2006/42/EZ.

               (4)

               Europski odbor na norme CEN razradio je norme za zaštitu putnika u slučaju prevrtanja i u odnosu na opasne tvari. Te su norme donesene i objavljene te bi se zato morale uključiti u ovu Direktivu.

               (5)

               Direktivom 76/763/EEZ propisuju se zahtjevi za konstrukciju i ugradbu putničkih sjedala na traktorima za poljoprivredu; zato je nužno izmijeniti tu Direktivu radi jačanja te zaštite uvođenjem dodatnih tehničkih specifikacija kako bi se osigurala zaštita u pogledu rizika od ozljede putnika kako su opisani u Direktivi 2006/42/EZ, posebno u slučaju prevrtanja i s obzirom na sidrišta sigurnosnog pojasa za putnička sjedala.

               (6)

               Direktivom 2009/144/EZ propisuju se tehnički zahtjevi za određene sastavne dijelove i značajke traktora za poljoprivredu; zato je nužno izmijeniti tu Direktivu radi jačanja zaštite uvođenjem dodatnih tehničkih specifikacija kako bi se osigurala zaštita od padajućih predmeta, prodora predmeta u kabinu i opasnih tvari; k tome morali bi se utvrditi najmanji zahtjevi za priručnik za uporabu.

               (7)

               Kako bi se postiglo neometano odvijanje postupka homologacije, a posebno poboljšala sigurnost na radu potrebno je utvrditi minimalni sadržaj priručnika za rukovanje. To će osigurati da rukovatelji imaju potrebne informacije za ocjenu prikladnosti traktora za predviđenu uporabu kao i za provođenje odgovarajućeg održavanja.

               (8)

               Odredbe koje se odnose na konstrukcije za zaštitu od ispadanja predmeta, ako su predviđene, na konstrukcije za zaštitu rukovatelja i na sprečavanje dodira s opasnom tvarima morale bi biti u skladu s najnovijim tehničkim dostignućima.

               (9)

               Mjere za to predviđene ovom Direktivom u skladu su s mišljenjem Odbora za prilagodbu tehničkom napretku – Poljoprivredni traktori,

         DONIJELA JE OVU DIREKTIVU:
   Članak 1.
   Direktiva 76/763/EEZ mijenja se u skladu s Prilogom I. ovoj Direktivi.
   Članak 2.
   Direktiva 2009/144/EZ mijenja se u skladu s Prilogom II. ovoj Direktivi.
   Članak 3.
   1.   S učinkom od dana stupanja na snagu, za nova vozila koja ispunjavaju zahtjeve utvrđene u Direktivi 76/763/EEZ i Direktivi 2009/144/EZ kako su zadnje izmijenjeni ovom Direktivom, države članice ne smiju zbog razloga koji se odnose na područje primjene tih direktiva:

               (a)

               odbiti dodjeljivanje EZ homologacije tipa ni nacionalne homologacije tipa; ni

               (b)

               zabraniti registraciju, prodaju ili stavljanje u uporabu takvog vozila.

         2.   S učinkom od jedne godine nakon dana stupanja na snagu, za nova vozila koja ne ispunjavaju zahtjeve utvrđene u Direktivi 76/763/EEZ i Direktivi 2009/144/EZ kako su zadnje izmijenjeni ovom Direktivom, države članice zbog razloga koji se odnose na područje primjene tih direktiva:

               (a)

               odbijaju dodjeljivanje EZ homologacije tipa; i

               (b)

               mogu odbiti dodijeliti nacionalnu homologaciju tipa.

         3.   S učinkom od dvije godine nakon dana stupanja na snagu, za nova vozila koja ne ispunjavaju zahtjeve utvrđene u Direktivi 76/763/EEZ i Direktivi 2009/144/EZ kako su zadnje izmijenjeni ovom Direktivom, države članice zbog razloga koji se odnose na područje primjene tih direktiva:

               (a)

               smatraju potvrde o sukladnosti koje prate nova vozila u skladu s odredbama Direktive 2003/37/EZ dalje nevažećima za potrebe članka 7. stavka 1. Direktive 2003/37/EZ; i

               (b)

               mogu odbiti registraciju, prodaju ili stavljanje u uporabu tih vozila.

         Članak 4.
   1.   Države članice donose i objavljuju zakone i druge propise potrebne za usklađivanje s ovom Direktivom najkasnije do 1. ožujka 2011. One Komisiji odmah dostavljaju tekstove tih odredaba.
   One primjenjuju te odredbe od 2. ožujka 2011.
   Kad države članice donose te odredbe, one prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 5.
   Ova Direktiva stupa na snagu dvadesetog dana od dana objave u Službenom listu Europske unije.
   Članak 6.
   Ova je Direktiva upućena državama članicama.

      Sastavljeno u Bruxellesu 11. kolovoza 2010.

            Za Komisiju

            Potpredsjednik

         Jose Manuel BARROSO

      (1)  SL L 171, 9.7.2003., str. 1.

      (2)  SL L 262, 27.9.1976., str. 1.

      (3)  SL L 27.30.1.2010., str. 33.

      (4)  SL L 157.9.6.2010., str. 24.
   PRILOG I.
   Prilog Direktive 76/763/EEZ zamjenjuje se sljedećim Prilogom:

         „PRILOG
         Putnička sjedala, ako su ugrađena, moraju biti u skladu s normom EN 15694:2009.”

   PRILOG II.
   Direktiva 2009/144/EZ mijenja se kako slijedi:

               1.

               Naslov Priloga II. u popisu priloga zamjenjuje se sljedećim:
               „Regulator brzine vrtnje i zaštita pogonskih sastavnih dijelova, izbočina i kotača, dodatni sigurnosni zahtjevi za posebne primjene, priručnik za uporabu”;

               2.

               Naslov Priloga II. zamjenjuje se sljedećim:
               „Regulator brzine vrtnje i zaštita pogonskih sastavnih dijelova, izbočina i kotača, dodatni sigurnosni zahtjevi za posebne primjene, priručnik za uporabu”;

               3.

               U Prilogu II. dodaju se sljedeće točke:
               „3.   DODATNI SIGURNOSNI ZAHTJEVI ZA POSEBNE PRIMJENE
               3.1.   Zaštitne konstrukcije od padajućih predmeta

               Zaštitne konstrukcije od padajućih predmeta, ako postoje, moraju biti u skladu s OECD kodom 10 (1).
               3.2.   Zaštitne konstrukcije za rukovatelje

               3.2.1.   Zaštitne konstrukcije za rukovatelje, ako postoje, moraju biti u skladu s ISO 8084:2003 (2).
               3.2.2.   Za druge primjene osim u šumarstvu i ne dirajući u točku 3.2.1., za traktore s ostakljenjem u skladu s točkom 1.1.3. Priloga III. A smatra se da su opremljeni zaštitnim konstrukcijama za rukovatelje.
               3.3.   Sprečavanje dodira s opasnom tvarima

               Zahtjevi EN 15695-1:2009 primjenjuju se za sve traktore iz članka 2. točke (j) Direktive 2003/37/EZ, ako se upotrebljavaju pod uvjetima koji mogu prouzročiti opasnost dodira s opasnom tvarima; u tom slučaju kabina mora ispunjavati zahtjeve razne 2, 3, ili 4 te norme. Kriterij za izbor razine mora biti opisan i u skladu s navedenim razinama u priručniku za uporabu. Za prskanje pesticida kabina mora ispunjavati zahtjeve razine 4.
               4.   PRIRUČNIK ZA UPORABU
               Priručnik za uporabu mora biti u skladu s ISO 3600:1996 (3), osim točke 4.3. (identifikacija stroja).
               4.1.   Posebno ili osim zahtjeva u normi ISO 3600:1996 priručnik za uporabu treba sadržavati i sljedeće:

                           (a)

                           namještanje sjedala i ovjesa u odnosu na ergonomski položaj rukovatelja s obzirom na upravljačke naprave i za smanjivanje opasnosti trešnje cijelog tijela;

                           (b)

                           uporabu i namještanje sustava grijanja, prozračivanja i klimatizacije, kad je predviđeno;

                           (c)

                           pokretanje i zaustavljanje motora;

                           (d)

                           položaj i način otvaranja izlaza u slučaju opasnosti;

                           (e)

                           ulaženje i izlaženje iz traktora;

                           (f)

                           opasno područje u blizini okretišne osi zglobnih traktora;

                           (g)

                           uporabu posebnih alata, ako je predviđena;

                           (h)

                           sigurne metode koje se upotrebljavaju za servisiranje i održavanje;

                           (i)

                           podatke o vremenskim razmacima između pregleda hidrauličnih crijeva;

                           (j)

                           upute o načinu vuče traktora;

                           (k)

                           upute o sigurnoj uporabi dizalica i preporučene točke za dizanje;

                           (l)

                           opasnosti u vezi s akumulatorima i spremnikom za gorivo;

                           (m)

                           zabranjenu uporabu traktora kada postoji opasnost od prevrtanja, s napomenom da popis nije konačan;

                           (n)

                           preostale opasnosti, povezano s vrućim površinama, kao što su dolijevanje ulja ili rashladne tekućine u vruće motore ili prijenosnike snage;

                           (o)

                           razinu zaštite zaštitne konstrukcije od padajućih predmeta, ako se primjenjuje;

                           (p)

                           razinu zaštite od opasnih tvari, ako postoje;

                           (q)

                           razinu zaštite zaštitne konstrukcije za rukovatelja, ako se primjenjuje.

                     4.2.   Prikopčavanje, otkopčavanje i rad s nošenim strojevima, prikolicama i priključnim vučenim strojevima

               Priručnik za uporabu treba sadržavati sljedeće:

                           (a)

                           upozorenje da se strogo primjenjuju upute navedene u korisničkom priručniku nošenog ili vučenog stroja ili prikolice te da nije dopušten rad kombinacije traktor-stroj ili traktor-prikolica ako se ne primjenjuju sve upute;

                           (b)

                           upozorenje da treba stajati izvan područja trozglobne poteznice tijekom aktiviranja njezinih upravljačkih naprava;

                           (c)

                           upozorenje da treba spustiti na tlo nošene strojeve prija napuštanja traktora;

                           (d)

                           brzinu vrtnje priključnog vratila tijekom djelovanja nošenih strojeva ili priključnih vozila;

                           (e)

                           zahtjev da se upotrebljava samo priključno vratilo s odgovarajućom zaštitom;

                           (f)

                           podatke o hidrauličnim sponicama i njihovom djelovanju;

                           (g)

                           podatke o najvećoj visini dizanja trozglobne poteznice;

                           (h)

                           informacije o određivanju ukupne mase, osovinskim opterećenjima, nosivosti guma i potrebnom najmanjem dodatnom opterećenju;

                           (i)

                           informacije o raspoloživim sustavima kočenja prikolica i njihovoj spojivosti s vučenim vozilima;

                           (j)

                           najveće vertikalno opterećenje na stražnjoj vučnoj spojnici ovisno o veličini stražnjih guma i vrsti vučne spojnice;

                           (k)

                           informacije o uporabi strojeva s priključnim vratilima i da je tehnički moguć nagib vratila ovisan o obliku i veličini zaštitnog pokrova i/ili sigurnosnog prostora, uključujući posebne informacije potrebne u slučaju priključnog vratila tipa 3 s najmanjim dimenzijama;

                           (l)

                           ponovljene podatke s natpisne pločice o najvećim dopuštenim vučenim masama;

                           (m)

                           upozorenje da treba stajati izvan prostora između traktora i vučenog vozila.

                     4.3.   Izjava o buci

               U priručniku za uporabu navodi se vrijednost buke koju osjeća rukovatelj, izmjerena u skladu s Direktivom 2009/76/EZ (4) Europskog parlamenta i Vijeća i buka traktora u vožnji, izmjerena u skladu s Prilogom VI. Direktivi Europskog parlamenta i Vijeća 2009/63/EZ (5).
               4.4.   Izjava o vibracijama

               U priručniku za uporabu navodi se razina vibracija izmjerena u skladu s Direktivom Vijeća 78/764/EEZ (6).
               4.5   Odgovarajući načini rada traktora koji se razumno mogu očekivati i koji predstavljaju posebnu opasnost su sljedeći:

                           (a)

                           rad s prednjim utovarivačem (opasnost padanja predmeta);

                           (b)

                           uporaba u šumarstvu (opasnost padanja i/ili prodora predmeta);

                           (c)

                           rad s nošenim ili priključnim prskalicama (opasnost od opasnih tvari).

                     U priručnik za uporabu treba posebnu pažnju posvetiti uporabi traktora u kombinaciji s gornjom opremom.
               4.5.1.   Prednji utovarivač

                           4.5.1.1.

                           U priručniku za uporabu treba navesti opasnosti pri radu s prednjim utovarivačem i objasniti kako ih izbjeći.

                           4.5.1.2.

                           U priručniku za uporabu treba prikazati točke pričvršćenja na okviru traktora na koji se mora ugraditi prednji utovarivač, zajedno s veličinom i tipom opreme koju treba upotrijebiti. Ako takve točke pričvršćenja nisu predviđene, u priručniku treba zabraniti ugradbu čelnog utovarivača.

                           4.5.1.3.

                           Za traktore opremljene hidrauličnim sekvencijskim funkcijama koje se mogu programirati, treba navesti informacije o načinu spajanja hidrauličnog sustava utovarivača tako da se ta funkcija isključi.

                     4.5.2.   Uporaba u šumarstvu

                           4.5.2.1.

                           U slučaju uporabe poljoprivrednih traktora u šumarstvu, prepoznate su sljedeće opasnosti:

                                       (a)

                                       padanje stabala, uglavnom u slučaju kad je stražnji utovarivač za stabla ugrađen na stražnjem dijelu traktora;

                                       (b)

                                       prodor predmeta u prostor rukovatelja, ponajprije kad je vitlo ugrađeno na stražnjem dijelu traktora.

                           4.5.2.2.

                           Priručnik za uporabu treba sadržavati informacije o:

                                       (a)

                                       postojanju opasnosti opisanih u točki 4.5.2.1.;

                                       (b)

                                       neobveznoj opremi koja bi mogla pomoći u slučajevima takvih opasnosti;

                                       (c)

                                       točkama pričvršćenja na traktoru na koje se mogu pričvrstiti zaštitne konstrukcije, zajedno s veličinom i tipom opreme koju treba upotrijebiti. Ako nije predviđeno nikakvo sredstvo za pričvršćivanje odgovarajuće zaštitne konstrukcije, to treba navesti;

                                       (d)

                                       tome da se zaštitne konstrukcije mogu sastojati od okvira koji štiti radno mjesto od padanja stabala ili od mrežastih rešetki ispred vrata kabine, krova i prozora;

                                       (e)

                                       stupnju zaštite zaštitnog sustava od padajućih predmeta, ako je predviđen.

                     4.5.3.   Rad s prskalicama (opasnost opasnih tvari)

               Razina zaštite od opasnost tvari u skladu s EN 15695-1:2009 mora biti navedena u priručniku za uporabu.”

               4.

               Naslov Dodatka Prilogu II. zamjenjuje se sljedećim:

               5.

               Točka 1. Dodatka Prilogu II. dopunjava se nakon točke 1.2. sljedećim tekstom:

                           „1.3.

                           dodatni sigurnosni zahtjevi za posebne primjene, ako je primjenjivo:

                                       1.3.1.

                                       zaštitne konstrukcije od padajućih predmeta

                                       1.3.2.

                                       zaštitne konstrukcije za rukovatelje

                                       1.3.3.

                                       sprečavanje dodira s opasnim tvarima”;

               6.

               Točka 15. Dodatka Prilogu II. (popis dokumenata) dopunjava se sljedećim:
               „… priručnik za uporabu.”

      (1)  OECD normirani kod za službeno ispitivanje sigurnosnih konstrukcija protiv padajućih predmeta na poljoprivrednim i šumskim traktorima, Kod 10 – Odluka Vijeća OECD C(2008) 128, listopad 2008.

      (2)  Navedeni dokument može se naći na adresi: //www.iso.org/iso/en/CatalogueDetailPage.CatalogueDetail?CSNUMBER = 9021&ICS1 = 65&ICS2 = 60&ICS3 = 123.

      (3)  Taj se dokument može naći na adresi: http://www.iso.org/iso/en/CatalogueDetailPage.CatalogueDetail?CSNUMBER = 9021&ICS1 = 65&ICS2 = 60&ICS3 = 1

      (4)  SL L 201, 1.8.2009., str. 18.

      (5)  SL L 214, 19.8.2009., str. 23.

      (6)  SL L 255, 18.9.1978., str. 1.


title: Direktiva 2008/23/EZ Europskog parlamenta i Vijeća od 11. ožujka 2008. o izmjeni Direktive 2006/49/EZ o adekvatnosti kapitala investicijskih društava i kreditnih institucija u pogledu provedbenih ovlasti dodijeljenih Komisiji

text:
               06/Sv. 9

               HR

               Službeni list Europske unije

               234

         32008L0023

               L 076/54

               SLUŽBENI LIST EUROPSKE UNIJE

         DIREKTIVA 2008/23/EZ EUROPSKOG PARLAMENTA I VIJEĆA
   od 11. ožujka 2008.
   o izmjeni Direktive 2006/49/EZ o adekvatnosti kapitala investicijskih društava i kreditnih institucija u pogledu provedbenih ovlasti dodijeljenih Komisiji
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 47. stavak 2.,
   uzimajući u obzir prijedlog Komisije,
   uzimajući u obzir mišljenje Europskoga gospodarskog i socijalnog odbora (1),
   uzimajući u obzir mišljenje Europske središnje banke (2),
   u skladu s postupkom utvrđenim u članku 251. Ugovora (3),
   budući da:

               (1)

               Direktivom 2006/49/EZ (4) Europskog parlamenta i Vijeća utvrđeno je da je potrebno donijeti određene mjere u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (5).

               (2)

               Odluka 1999/468/EZ izmijenjena je Odlukom 2006/512/EZ kojom je uveden regulatorni postupak s kontrolom za donošenje mjera opće primjene, a koje su namijenjene izmjenama elemenata koji nisu ključni temeljnog akta donesenog u skladu s postupkom iz članka 251. Ugovora, među ostalim, brisanjem nekih od tih elemenata ili dopunjavanjem akta novim elementima koji nisu ključni.

               (3)

               U skladu s izjavom Europskog parlamenta, Vijeća i Komisije o Odluci 2006/512/EZ (6), akti doneseni u skladu s postupkom iz članka 251. koji su već na snazi moraju biti prilagođeni u skladu s važećim postupcima, kako bi regulatorni postupak s kontrolom bio primjenljiv na te akte.

               (4)

               Komisija bi trebala biti ovlaštena za donošenje mjera potrebnih za provedbu Direktive 2006/49/EZ kako bi se, među ostalim, uzeo u obzir tehnički razvoj na financijskim tržištima te osigurala jednaka primjena te Direktive. Te su mjere namijenjene pojašnjenju definicija i prilagodbi odredbi te Direktive tehničkim prilagodbama u pogledu određivanja vlastitih sredstava, organizacije, izračuna i procjene rizika i izloženosti te kategorija investicijskih društava koja podliježu toj Direktivi. Budući da su te mjere opće primjene i namijenjene izmjenama elemenata Direktive 2006/49/EZ koji nisu ključni, potrebno ih je donijeti u skladu s regulatornim postupkom s kontrolom iz članka 5.a Odluke 1999/468/EZ.

               (5)

               Direktivom 2006/49/EZ predviđeno je vremensko ograničenje koje se odnosi na provedbene ovlasti dodijeljene Komisiji. U svojoj izjavi koja se odnosi na Odluku 2006/512/EZ Europski parlament, Vijeće i Komisija izjavili su da Odluka 2006/512/EZ predstavlja zadovoljavajuće horizontalno rješenje za želju Europskog parlamenta da ispita provedbu akata donesenih na temelju postupka suodlučivanja i da bi, prema tome, provedbene ovlasti trebale biti dodijeljene Komisiji bez vremenskog ograničenja. Europski parlament i Vijeće također su izjavili da će osigurati što hitnije usvajanje prijedloga za stavljanje izvan snage odredbi u aktima koje predviđaju vremensko ograničenje za dodjeljivanje provedbenih ovlasti Komisiji. Nakon uvođenja regulatornog postupka s kontrolom trebalo bi izbrisati odredbu koja određuje vremensko ograničenje u Direktivi 2006/49/EZ.

               (6)

               Komisija bi trebala, u redovitim razmacima, ocijeniti djelovanje odredbi koje se odnose na provedbene ovlasti koje su joj dodijeljene kako bi se Europskom parlamentu i Vijeću omogućilo da odrede je li opseg tih ovlasti i postupovnih uvjeta uvedenih za Komisiju primjeren i osigurava li i učinkovitost i demokratsku odgovornost.

               (7)

               Direktivu 2006/49/EZ treba stoga na odgovarajući način izmijeniti.

               (8)

               Budući da su izmjene Direktive 2006/49/EZ provedene ovom Direktivom tehničke prirode i da se odnose samo na postupak odbora, države članice ih ne trebaju prenositi u nacionalno zakonodavstvo. Stoga nije potrebno donijeti odredbe u tu svrhu,

         DONIJELI SU OVU DIREKTIVU:
   Članak 1.
   Izmjene
   Direktiva 2006/49/EZ mijenja se kao slijedi:

               1.

               Članak 41. mijenja se kako slijedi:

                           (a)

                           u stavku 1. riječi „u skladu s postupkom iz članka 42. stavka 2.”, brišu se;

                           (b)

                           stavak 2. zamjenjuje se sljedećim:
                           „2.   Mjere iz stavka 1., namijenjene izmjeni elemenata ove Direktive koji nisu ključni, donose se u skladu s regulatornim postupkom s kontrolom iz članka 42. stavka 2.”;

               2.

               Članak 42. mijenja se kako slijedi:

                           (a)

                           stavak 2. zamjenjuje se sljedećim:
                           „2.   Prilikom upućivanja na ovaj stavak, primjenjuju se članak 5.a stavci 1. do 4. i članak 7. Odluke 1999/468/EZ, uzimajući u obzir odredbe članka 8. te Odluke.”;

                           (b)

                           stavci 3. i 4. zamjenjuju se sljedećim:
                           „3.   Do 31. prosinca 2010., a nakon toga najmanje svake tri godine, Komisija preispituje odredbe koje se odnose na njene provedbene ovlasti i podnosi izvješće Europskom parlamentu i Vijeću o djelovanju tih ovlasti. U izvješću se, posebno, ispituje potreba Komisije za predlaganjem izmjena ove Direktive kako bi se osigurao odgovarajući opseg provedbenih ovlasti koje su dodijeljene Komisiji. Zaključku o tome jesu li izmjene potrebne prilaže se detaljno obrazloženje. Ako je potrebno, izvješću se prilaže zakonodavni prijedlog za izmjenu odredbi kojima su Komisiji dodijeljene provedbene ovlasti.”

         Članak 2.
   Stupanje na snagu
   Ova Direktiva stupa na snagu sljedećeg dana od dana objave u Službenom listu Europske unije.
   Članak 3.
   Adresati
   Ova je Direktiva upućena državama članicama.

      Sastavljeno u Strasbourgu 11. ožujka 2008.

            Za Europski parlament

            Predsjednik

         H.-G. PÖTTERING

            Za Vijeće

            Predsjednik

         J. LENARČIČ

      (1)  SL C 161, 13.7.2007., str. 45.

      (2)  SL C 39, 23.2.2007., str. 1.

      (3)  Mišljenje Europskog parlamenta od 14. studenoga 2007. (još nije objavljeno u Službenom listu) i Odluka Vijeća od 3. ožujka 2008.

      (4)  SL L 177, 30.6.2006., str. 201.

      (5)  SL L 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11).

      (6)  SL C 255, 21.10.2006., str. 1.